b'\n_START_ARTICLE_\nDemono branduolys\n_START_PARAGRAPH_\nDemono branduolys (angl. Demon core) buvo 6,2\xc2\xa0kg mas\xc4\x97s plutonio rutulys, naudotas branduoliniam ginklui sukurti reikalinguose tyrimuose. \xc5\xa0i\xc5\xb3 tyrim\xc5\xb3 metu rutulio mas\xc4\x97 dukart (1945 ir 1946\xc2\xa0m.) buvo trumpam pasiekusi kritin\xc4\x99. Sprogimo nebuvo, ta\xc4\x8diau didel\xc4\x97 radiacijos doz\xc4\x97 bandym\xc4\x85 atliekan\xc4\x8diam mokslininkui abu kartus buvo mirtina. Rutulys v\xc4\x97liau buvo panaudotas bandomajai bombai pagaminti.\n_START_SECTION_\nPirmasis incidentas\n_START_PARAGRAPH_\n1945\xc2\xa0m. rugpj\xc5\xab\xc4\x8dio 21 d. fizikas Harry Daghlian tyr\xc4\x97 kaip kritin\xc4\x97 mas\xc4\x97 \xc4\xaftakojama plutonio branduol\xc4\xaf supan\xc4\x8di\xc5\xb3 med\xc5\xbeiag\xc5\xb3, kurios atspindi ir gr\xc4\x85\xc5\xbeina atgal i\xc5\xa1 jo i\xc5\xa1l\xc4\x97kusius neutronus. Jis aplink sfer\xc4\x85 krov\xc4\x97 neutronus atspindin\xc4\x8dio volframo karbido blokus, su kiekvienu bloko pad\xc4\x97jimu art\xc4\x97damas prie kritin\xc4\x97s mas\xc4\x97s. D\xc4\x97damas eilin\xc4\xaf blokel\xc4\xaf, mokslininkas atsitiktinai numet\xc4\x97 j\xc4\xaf ant paties rutulio. I\xc5\xa1kart buvo pasiekta kritin\xc4\x97 mas\xc4\x97, prasid\xc4\x97jo grandinin\xc4\x97 reakcija. Nors tyrin\xc4\x97tojas \xc5\xbeaibi\xc5\xa1kai pa\xc5\xa1alino nukritus\xc4\xaf blokel\xc4\xaf, per sekund\xc4\x97s dalis gautos radiacijos pakako, jog po 25 dien\xc5\xb3 jis mirt\xc5\xb3 nuo spindulin\xc4\x97s ligos. Kartu laboratorijoje buv\xc4\x99s in\xc5\xbeinierius Robert J. Hemmerly mir\xc4\x97 nuo v\xc4\x97\xc5\xbeio po 33 met\xc5\xb3.\n_START_SECTION_\nAntrasis incidentas\n_START_PARAGRAPH_\n1946\xc2\xa0m. gegu\xc5\xbe\xc4\x97s 21 d. fizikas Louis Slotin su keletu koleg\xc5\xb3 toliau tyrin\xc4\x97jo neutron\xc5\xb3 atspind\xc5\xbeio galimybes kritinei masei suma\xc5\xbeinti. Jie apsupo plutonio sfer\xc4\x85 dviem berilio (irgi geras neutron\xc5\xb3 reflektorius) pusrutuliais, pama\xc5\xbeu artindami juos vien\xc4\x85 prie kito ir tuo pat metu matuodami vykstan\xc4\x8dios reakcijos greit\xc4\xaf. Visi\xc5\xa1kai suglaudus pusrutulius, paskutinis ma\xc5\xbeas tarpelis buvo palaikomas ir pama\xc5\xbeu u\xc5\xbedaromas \xc4\xaf \xc5\xa1\xc4\xaf tarp\xc4\x85 \xc4\xafki\xc5\xa1tu atsuktuvu. Netik\xc4\x97tai berilio gaubtas nuslydo nuo atsuktuvo, u\xc5\xbedarydamas likus\xc4\xaf tarpel\xc4\xaf. Dabar jau u\xc5\xbedarai berilio sferai atspindint pakankamai neutron\xc5\xb3, v\xc4\x97l buvo pasiekta kritin\xc4\x97 mas\xc4\x97. Plykstel\xc4\x97jo m\xc4\x97lyna \xc5\xa1viesa, pasklido kar\xc5\xa1\xc4\x8dio banga. Nors bandym\xc4\x85 atliekantis mokslininkas nedelsiant v\xc4\x97l atskyr\xc4\x97 pusrutulius, po devyni\xc5\xb3 dien\xc5\xb3 jis mir\xc4\x97 nuo spindulin\xc4\x97s ligos. Ar\xc4\x8diausiai buv\xc4\x99s kitas mokslininkas, Alvin C. Graves, po to ilgai sirgo, kol po 20 met\xc5\xb3 taip pat mir\xc4\x97 nuo radiacijos sukelto \xc5\xa1irdies priepuolio. Rimtai sirgo ir anks\xc4\x8diau laiko mir\xc4\x97 dar du bandyme dalyvav\xc4\x99 mokslininkai._NEWLINE_\xc5\xbdymus fizikas Enrico Fermi buvo nekart persp\xc4\x97j\xc4\x99s Slotin jog tokie bandymai anks\xc4\x8diau ar v\xc4\x97liau gerai nesibaigs._NEWLINE_I\xc5\xa1 demono branduolio pagamintos bombos sprogimas buvo \xc5\xa1iek tiek galingesnis nei kit\xc5\xb3 pana\xc5\xa1i\xc5\xb3 rutuli\xc5\xb3 su kuriais tokiu incident\xc5\xb3 nebuvo.'